
A Lean filozófia egy gyakorlati megvalósulásának sajátosságai

Kulcsszavak: Lean; Problémamegoldás; Tanulás
Globalizálódó világunkban a versenynek kiemelt jelentőségű szerepe van. Versenyzünk magánéletünkben, versenyzünk a társadalomban és óriási verseny van az üzleti életben is. A fejlett információs társadalomnak köszönhetően a vevői igények szinte óráról órára változnak, így azok maximális kielégítése jelentős terheket ró a vállalatokra. Az is egyértelmű, hogy csak azon társaságok maradnak fenn a piacon, akik ezekre a változó igényekre azonnal választ tudnak adni.
Hogyan kivitelezhető ez? Van erre reális és racionális recept? Az üzleti élet sokáig a megoldást a technológia fejlődésében látta, vagyis a potenciális látóterüket nagyon leszűkítették. Azonban az 1990-es években egy új gondolkodásmód intenzív elterjedése indult meg a nyugati világban. A Lean filozófia átformálta az alkalmazó vállalatok és intézmények látásmódját és ezáltal egy új irányvonalat honosított meg számos területen, melynek eredményei ma már kimagaslóak szerte a világon.
Dolgozatomban röviden vizsgálom a Lean filozófia tartalmi elemeit, valamint annak főbb fejlődési szakaszait. Rövid szakirodalmi kitekintést teszek, mely a kutatásom megértéséhez elengedhetetlen. Elemzem ennek a szemléletnek elfogadottságát, valamint vizsgálom, hogy miben tér el ez a gondolkodásmód a már korábban alkalmazott folyamatszervezési megoldásoktól. Bemutatom a leggyakrabban alkalmazott lean módszereket és eszközöket alkalmasan választott vezérelvek szerinti struktúrában. Ezt követően az elméleti tudást implementálom egy multinacionális vállalat mindennapi életébe. Feltárom a logisztikai területen tapasztalt problémát és ennek megoldására részletes javaslatot dolgozok ki az említett gondolkodásmód tükrében.
Célom, hogy a munkámmal hozzájáruljak a vállalat jelenlegi piaci pozíciójának megőrzéséhez, valamint, hogy észrevételeimmel segítsem a folyamatos fejlődésben.



